《慈顺堂》
宋代·彭龟年

我官广文馆，门巷正萧索。
王孙幸过我，开口有请托。
索诗慈顺堂，一再不可却。
人心有太平，此岂易描摸，
夭夭吹棘心，韡韡灿棣萼。
君方大欢足，天地费酬酢。
而我独零丁，诗复那可作。
因君索诗苦，谩荐尝试药。
中庸十五间，此理非外铄。
反身若不诚，为善终未乐。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。